# Creuers auxiliars de la Kriegsmarine

Al començament de la Segona Guerra Mundial, la Marina Alemanya (Kriegsmarine) va requisar un conjunt de mercants ràpids per tal de convertir-los en creuers auxiliars. Amb aquests vaixells es pretenia realitzar una guerra de cors, és a dir atacar els mercants enemics per tal de dificultar l'abastiment dels països enemics i forçar la desviació de vaixells de guerra i recursos per a la seva escorta. Així doncs aquests vaixells complementaven l'acció dels submarins U-Boot. Per altra banda podien passar desapercebuts, camuflats com a mercants de països neutrals o aliats (en el que s'anomena operació de falsa ensenya). Aquests mercants també tenien l'avantatge de disposar d'una gran autonomia i capacitat de càrrega, això els permetia realitzar llargs creuers de combat.

## Característiques

En general els vaixells mercants requisats havien estat construïts als anys 30 i ja havien estat dissenyats (a instàncies del govern alemany) amb punts forts per tal d'instal·lar-hi armament, per la resta no es diferenciaven de qualsevol altre mercant. Tan bon punt van ser requisats aquests mercants s'enviaren a les drassanes per a la seva reconversió, però la falta de plànols específics va alentir el procés. No obstant això hi havia un grau notable d'estandardització en l'armament:
* 6 canons navals de calibre de 15 cm en muntatges senzills i camuflats.
* 2 a 6 tubs llança-torpedes
* Diversos canons automàtics de calibres 40 mm, 37 mm i 20 mm.
* Mines navals per minar ports distants.
La majoria d'aquests vaixells corsaris portaven un hidroavió de reconeixement Arado Ar 196 a més alguns transportaven una petita E-Boot (llanxa llançatorpedes).
A part de l'armament les modificacions incorporaven una capacitat major de combustible i provisions per tal de garantir els subministraments en els creuers de combat lluny de qualsevol port amic. També comptaven amb aparells de ràdio potents i tallers per a mantenir la nau en bon estat durant els llargs creuers. Així mateix disposaven d'habitacles específics per les tripulacions dels vaixells abordats, que es mantenien com a presoners a bord.

## Història operativa

Durant la Segona Guerra Mundial alemanya va operar 9 creuers auxiliars i va aconseguir enfonsar 142 vaixells enemics, amb un tonatge superior a les 870.000 tones. Això comporta un alt rendiment operatiu, ja que la inversió en homes i material fou comparativament baixa: només 3.400 tripulants i oficials van servir en els 9 creuers auxiliars i armar aquests va costar només un 1% del cost del cuirassat Bismarck.
En total es van realitzar 10 creuers d'atac al comerç (un dels creuers auxiliars va realitzar 2 missions) des de l'abril de 1940 fins a desembre de 1942. Cinc d'aquest vaixells van ser destruïts en acció, un per una explosió a Yokohama i un va ser danyat a les costes franceses i no va poder continuar la missió.
Per condecorar els tripulants d'aquest vaixells el Großadmiral Erich Raeder feu crear l'any 1941 una insígnia específica per a les tripulacions dels creuers auxiliars de la Kriegsmarine, anomenada Insígnia dels Creuers Auxiliars de Guerra (en alemany Kriegsabzeichen für Hilfskreuzer).

## Llista dels creuers auxiliars

El primer Hilfskreuzer l'HSK-1 Orion va entrar en acció el març de 1940, poc abans de la invasió de Noruega. Aquesta és la llista de creuers auxiliars completats per la Kriegsmarine:
* HSK-1 Orion
* HSK-2 Atlantis
* HSK-3 Widder
* HSK-4 Thor
* HSK-5 Pinguin
* HSK-6 Stier
* HSK-7 Komet
* HSK-8 Kormoran
* HSK-9 Michel
* Coronel (nombre HSK no assignat, no va ser actiu en operacions d'atac a mercants.)
* Hansa (nombre HSK no assignat, no va ser actiu en operacions d'atac a mercants, utilitzat com a vaixell d'entrenament.)

## Referències

* 1 2 3 Williamson, Gordon; il·lustrat per Ian Palmer. Kriegsmarine auxiliary cruisers. 1a ed.. Oxford: Osprey, 2009, p. 4. ISBN 978-1-84603-333-9 [Consulta: 21 maig 2014].
* 1 2 3 4 «German Raiders in the Pacific». New Zealand War Histories, 1, pàg. 3 [Consulta: 23 maig 2014].
* 1 2 Ryan, Arenas, Jonathan, Alfonso. «Hilfskreuzer». bismarck-class.dk. Arxivat de l'original el 6 de setembre 2006. [Consulta: 23 maig 2014].
* ↑ Bianchi, Sebastián. «Auxiliary Cruiser Badge». www.wehrmacht-awards.com. [Consulta: 23 maig 2014].
* ↑ E. Gröner, Die Schiffe der deutschen Kriegsmarine. 2a edició, 1976, Múnic, Lehmanns Verlag.

## Vegeu també

* Creuer auxiliar
* Kriegsmarine
* Guerra naval

## Enllaços externs

* Informació sobre els creuers auxiliars alemanys a german-navy.de